Vier maklike stappe om 'n goeie verhouding met 'n mentor op te bou - Solidariteit Wêreld LoopbaanSolidariteit Wêreld Loopbaan
Tuis › Artikels › Vier maklike stappe om 'n goeie verhouding met 'n mentor op te bou
Baie suksesvolle mense skryf minstens deel van hul sukses daaraan toe dat hulle 'n mentor gehad het. Die regte mentor kan raad en konneksies verskaf wat hul mentorlinge sal help om hoogtes te bereik wat andersins onmoontlik sou gewees het.
" "Die navorsing oor die krag van mentorskap is baie duidelik," sê Mark Horoszowski, medestigter en HUB van Moving Worlds.org.
"Mense met mentors presteer beter, hul vorder vinniger in hul loopbane, en ondervind selfs meer werk-lewe-bevrediging."
Die kersie op die koek is dat mentors ook daarby baat! Volgens navorsing blyk dit dat om mentorskap te voorsien verband hou met loopbaansukses, sielkundige mentorskap word verbind met organisatoriese verbondenheid, en rolmodelmentorskap word met werkprestasie verbind.
Horoszowski sê dat alhoewel 76% van werkende professionele mense glo dat 'n mentor essensieel is vir groei, meer as 54% nie so 'n verhouding het nie.
Hy sê die probleem is dat mense nie weet hoe om 'n mentor te vind nie of hoe om 'n verhouding te vestig nie. Die volgende vier stappe kan help:
Omskryf jou doelwitte en spesifieke behoeftes
Omskryf jou loopbaandoelwitte. Maak dan 'n lys van sommige van die grootste struikelblokke in die bereiking daarvan. Om so spesifiek te wees, sal jou help om te besluit watter tipe mentor jy moet kry. Deur eers te verstaan waar jy wil wees, sowel as die belangrikste geleenthede en gapings om daar te kom, sal jy identifiseer hoe 'n mentor jou inderdaad kan help.
Skryf die "posbeskrywing" van jou ideale mentor
As jy weet wat jou doelwitte is en wat jy nodig het om dit te bereik, omskryf dan die tipe mentor wat jou kan help om die grootste geleenthede aan te gryp of jou pad deur jou uitdagings te vind. Wees spesifiek oor sy akademiese en professionele agtergrond ─ en sluit selfs persoonlikheidstrekke in! Jy deel nie noodwendig hierdie "posbeskrywing" met jou toekomstige mentor nie, maar jy kan elemente in die "posbeskrywing" in ag neem as jy hom nader. Sê vir hom hoekom jy hom gekies het en wat in sy unieke vaardighede jy bewonder.
Daar is twee doelwitte vir jou eerste gesprek met jou moontlike mentor. Jy moet eerstens vasstel of hierdie persoon die regte mentor vir jou is. Tweedens moet jy vasstel of hy vatbaar is vir die idee om jou te mentor. Hoe jy die gesprek benader, sal van jou afhang, maar oor die algemeen moet jy hierdie paar dinge doen:
Maak dit maklik vir die persoon. Kies 'n venue wat vir hom gerieflik is, wees gereed met koffie (of tee), wees voorbereid, en maak die vergadering ontspanne en gerieflik.
Gebruik jou tyd om die persoon te leer ken. Jy wil waarskynlik nie vir meer as 30% van die tyd praat nie.
Vra duidelik: "Ek het regtig hierdie gesprek geniet. Sal dit reg wees as ek u weer na een maand kontak nadat ek vordering met my doelwitte gemaak het?"
Stuur agterna 'n e-pos om hom te bedank.
Skep 'n gestruktureerde verslagdoeningsproses vir 'n mentorskapooreenkoms
Probeer om na jou eerste maand as 'n mentorling 'n meer formele versoek te rig: sal die persoon gewillig wees om vir die volgende ses maande een keer per maand met jou te vergader totdat jy jou doel bereik het of jou probleme opgelos het? Indien wel, oorweeg dit om 'n eenvoudige eenbladsydokument op te stel waarin jy uiteensit wat jy in daardie ses maande sal bereik. Hoewel dit miskien 'n bietjie oordadig lyk, sal dit aan jou en jou mentor duidelikheid gee deur te help om die doel van die verhouding te deel.
Om 'n potensiële mentor te nader, kan ietwat afskrikwekkend wees. Dit is belangrik om te onthou dat hoewel mense ongetwyfeld besig is, dit 'n baie groot kompliment is om gevra te word om 'n mentor te wees. As die persoon dit beleefd van die hand wys, sê vir hom hy hoef nie dadelik te antwoord nie. Stuur vir hom 'n oorsig van wat jy in gedagte het; gee vir hom 'n plan. Op dié wyse sal die persoon sien dat sy mentorling die vrugte sal pluk van die tyd wat hy bestee het.